U HRVATSKOJ, kao i u cijeloj Europi, kanabis je bio glavna i najzastupljenija ilegalna droga prošle godine, amfetamini su na drugom mjestu, a među opijatima najčešće se upotrebljava heroin, pokazuju podaci Hrvatskog zavoda za javno zdravstvo (HZJZ) po kojima je najviše liječenih ovisnika 2017. bilo u Zadarskoj županiji.

Najmlađa osoba koja je eksperimentirala sa psihoaktivnim drogama imala je 13, a najstariji evidentirani ovisnik čak 76 godina.

U 2017. godini prvi je put liječeno 958 osoba, na liječenju je gotovo pet puta više muškaraca nego žena, a populacija ovisna o opijatima sve više stari, pokazuje Izvješće o osobama liječenim zbog zlouporabe psihoaktivnih droga u Hrvatskoj u 2017., koje se temelji na raspoloživim podacima pristiglima iz zdravstvenog sustava.

Za cijelu je Hrvatsku stopa liječenih ovisnika o drogama iznosi 248,3 (248,3 osoba na 100.000 stanovnika u dobi od 15. do 64. godine). Čak sedam županija ima višu stopu ovisnika od hrvatskog prosjeka, u čemu prednjači Zadarska županija (496,2), zatim Istarska (495,9), Šibensko-kninska (449,7), Grad Zagreb (366,7), Primorsko-goranska (342,5), Splitsko-dalmatinska (331,9) te Dubrovačko-neretvanska (246,3). Ostale županije su imale stope niže od hrvatskog prosjeka.

Situacija je slična i s brojem ovisnika liječenih o opijatima kojih je najviše u Zadarskoj županiji (485,4), slijedi Istarska (432,8), Šibensko-kninska (431,1), Primorsko-goranska (326,2), Splitsko-dalmatinska (284,3), Grad Zagreb (261,4), te Dubrovačko-neretvanska županija (214,1). Za cijelu Hrvatsku stopa je iznosila 200,3, a u odnosu na prošlu godinu (2016.) nije došlo do značajnije promjene u redoslijedu županija.

Vrlo slično kao i godinu dana ranije, među liječenima zbog ovisnosti najveći je broj osoba sa završenom srednjom školom, kojih je 67,6 posto među liječenima zbog zlouporabe opijata.

Najviše je liječenih, kao i ranijih godina, živjelo s primarnom obitelji, a 37,6 posto liječenih ovisnika imalo je djecu.

Eksperimentiranje psihoaktivnim sredstvima već dugi niz godina počinje u dobi od oko 16 godina. Prvo uzimanje heroina prosječno se događa u dobi od 20 godina, a prvo intravenozno u 21. godini života.

Roditelji ovisnika o heroinu su za problem ovisnosti najčešće doznaju nakon dvije do tri godine ovisničkog ponašanja.

Nezaposlenost kao veliki problem društva pogađa i osobe liječene zbog zlouporabe droga (2.521 osoba - 43,7%). Godinu ranije bilo ih je 46,1%. U 2017. godini je 1.306 osoba bilo u stalnom radnom odnosu (22,6%) dok je još 867 (15,0%) imalo povremeno zaposlenje. „Na crno“ je radilo 448 osoba (7,8%). Nekom samostalnom djelatnosti, prema njihovom navodu, bavilo se 140 osoba (2,4%). Među osobe koje imaju kakav-takav prihod svaki mjesec ubrajamo redovito zaposlene, povremeno zaposlene, umirovljenike i samostalnu djelatnost. Njihov udio se smanjuje iz godine u godinu. Bilo ih je svega 47,3 % vrlo slično kao i prethodne godine (u 2015. ih je bilo - 43,4%; 2016. - 44,9). Na školovanju se nalazi 27 ovisnika o opijatima (0, 5%) od toga, 6 su učenici, a 21 je student.

Tekst se nastavlja ispod oglasa

U Europi u porastu upotreba ecstasyja

Europsko izvješće o drogama pokazuje da je ecstasy sve popularniji, da se kokain više konzumira u državama zapadne i južne Europe, amfetamini se više koriste u sjevernoj i istočnoj Europi.

U mnogim europskim zemljama sve je više osoba koje dolaze na liječenje zbog zlouporabe i ovisnosti o amfetaminima, a gotovo polovica ih primjenjuju intravenozno.

U izvješću su objavljene i da kanabis zauzima najveći udio u vrijednosti nezakonitog europskog tržišta droga, te je proizvodnja kanabisa tako postala glavni generator prihoda organiziranom kriminalu.

Kaznena djela povezana s kanabisom čine oko tri četvrtine svih kažnjivih djela povezanih s drogama, a procjene govore da oko jedan posto odraslih osoba u Europi upotrebljava kanabis svakodnevno ili gotovo svakodnevno.

Među novim psihoaktivnim drogama koje su se pojavile na međunarodnom tržištu vrlo su prisutni i vrlo toksični sintetski kanabinoidi, koje se povezuje s 13 smrtnih slučajeva i 23 nesmrtonosnih trovanja u osam europskih država prošle godine. Snažni psihostimulans, sintetski katinon alfa-PVP, povezuje se s gotovo 200 akutnih intoksikacija i više od 100 smrtnih slučajeva Njihovi konzumenti, navodi se u izvješću, uglavnom niti ne znaju što su uzeli niti kako će djelovati.

U izvješću se upozorava i na veliku prijetnju koju u novije vrijeme predstavlja sve veća opskrba drogama preko interneta, koju je vrlo teško kontrolirati.

Veliko izvješće o drogama by Index.hr on Scribd